Só vorder ondersoek na vermiste onnies in ViëtnamJohn Bothma (Foto: Facebook) Namate die weke verbygaan, hoor die familie van die jong onderwyser John Bothma ál minder oor die ondersoek nadat hy in Mei vanjaar in Viëtnam vermis geraak het. Nog ŉ onderwyser, Mushfiq Daniels, het ook in dié land verdwyn en die departement van internasionale betrekkinge en samewerking (Dirco) het geen antwoorde oor die twee vermiste Suid-Afrikaners in die vreemde nie. “Daar is geen spoor van Daniels en Bothma nie,” het Nelson Kgwete, woordvoerder van Dirco, Dinsdag aan Maroela Media gesê. “Albei is as vermiste persone by die Viëtnamese polisie en ander tersaaklike owerhede aangemeld. Dié owerhede is dus verantwoordelik vir die ondersoek waarvan die besonderhede nie met die Suid-Afrikaanse ambassade gedeel word nie. Ons kan dus nie bespiegel oor moontlike oorsake nie,” verduidelik Kgwete. Hy verseker dat die soektog na die twee jongmense wel voortduur. Maroela Media het vroeër berig Bothma se ma, Coleen, het op 15 Mei vir die laaste keer met haar seun gepraat voordat sy familie sedert 18 Mei hom nie meer in die hande kon kry nie. Hy is die laaste keer in Ho Chi Minh City gewaar. Daar was aanvanklik ŉ betaalde vliegkaartjie vir Bothma om op 1 Junie huis toe te kom. Dié kaartjie is toe na 18 Junie gewysig in die hoop dat hy dan sy opwagting in Suid-Afrika sou maak, maar toe hy nie opdaag nie, is dié kaartjie gekanselleer. Mushfiq Daniels. (Foto: Facebook) En toe verdwyn Mushfiq Daniels (28) van Surrey Estate in Kaapstad op 5 Julie. Daniels is op dié dag die laaste keer gesien in die Phu Nuan-distrik, óók in Ho Chi Minh City. ŉ Vriendin het Daniels glo langs die pad gesien en opgemerk dat hy ontsteld en gedisoriënteerd voorkom. Volgens inligting op die Facebook-blad wat opgestel is om in die soektog na Daniels te help, is die vermoede dat hy ŉ emosionele ineenstorting gehad het. Santjie Dixon, Bothma se tannie, het vandeesweek gesê sy paspoort kon intussen opgespoor word. Bothma se familie het sowat twee weke gelede gehoor sy paspoort is kort ná sy verdwyning in die Nine-hostel in Ho Chi Minh City opgespoor. Die paspoort is reeds sowat ŉ maand gelede by die konsulaat ingehandig. Dixon verwag nou die ergste. “Dinge lyk nie baie goed nie. Ons is baie bekommerd. Ek vermoed iewers vuilspel. John sal nie sommer net wegraak, sy paspoort agterlaat en sy visum laat verval nie. Daar is iets verkeerd.” Sy verduidelik hoewel Bothma se rugsak ook saam met hom spoorloos verdwyn het, bewys dit egter nie dat hy uit sy eie sou wegraak nie aangesien hy nooit sonder sy rugsak iewers heen gaan nie. “Ek voel hy lewe nog. Miskien word hy gevange gehou? Ons kan dit egter nie sê nie.” Dit is duidelik dat Dixon onverpoos na antwoorde soek. Dit is egter vir haar beter om vanaf Suid-Afrika te soek. “Ek dink dit is makliker. Ek kan my nie indink hoe dit van daar af moet wees nie. Jy is te betrokke en kan nie die taal praat nie. Hier sit ek op my foon. Ek begin so 03:00 die oggend tot 22:00 in die aand. Daar gaan nie ŉ dag verby dat ek nie kontak met iemand het nie. “Ek glo met my hele hart ons gaan hom kry,” vertel sy. Die Bothma- en Daniels-families is in verbinding met mekaar. Dirco maak ook kontak met albei families.